Viktor Krupa

PhDr. Viktor Krupa DrSc. (* 23. december 1936, Nové Mesto nad Váhom – † 14. február 2021, Bratislava) bol slovenský jazykovedec, ktorý pracoval v oblasti všeobecnej a orientálnej jazykovedy, typológie, folkloristiky, japonistiky. Prekladal z orientálnych literatúr, najmä mytológiu a ústnu slovesnosť.

Bol najvýznamnejším slovenským odborníkom na kultúru Oceánie, v rokoch 1990 až 2006 bol riaditeľom Kabinetu orientalistiky Slovenskej akadémie vied.

Vyše tridsať rokov sa zaoberal jazykovedou, religionistikou  a mytológiou, predovšetkým polynézskou. Po skončení vysokoškolského štúdia rusistiky a slovakistiky na Filozofickej fakulte Univerzity Komenského v Bratislave (v r. 1959) absolvoval niekoľko dlhodobých pobytov  v zahraničí, napr. v rokoch 1965-1966 na Havajských ostrovoch a na Novom Zélande (štipendium Wenner-Gren Foundation v New Yorku),  v r. 1969 v USA, na Kalifornskej univerzite v Berkeley (štipendium  National Science Foundation vo Washingtone), v rokoch 1970-1971 na  univerzitách v Münsteri a Tübingene v Nemecku (štipendium A. von  Humboldt-Stiftung) a v r. 1988 na Novom Zélande (štipendium  Aucklandskej univerzity).

Uverejnil rad kníh v angličtine (v Holandsku a Veľkej Británii), v ruštine a slovenčine (napr. Polynézske mýty [1973],  Japonské mýty [1979], Cesty bohov [1988], Polynézania [1988]).  V zahraničných odborných kruhoch sú cenené predovšetkým jeho  publikácie Morpheme and Word in Maori (Haag 1966), The Maori  Language (Moskva 1968) a The Polynesian languages (Routledge &  Kegan Paul; London, Boston, Melbourne a Henley, 1982). V r. 1983 vydal spolu s Jozefom Genzorom a Ladislavom Drozdíkom encyklopedické dielo Jazyky sveta.
	
V r. 1996 vydal – vo vydavateľstve CAD Press Bratislava - knihu Legendy a mýty Polynésie/Polynéská kosmogonie  (Mýty o stvoření světa). V r. 2007 vyšiel CAD PRESS jeho preklad KODŽIKI - Japonské mýty. Viktor Krupa je aj plodným prekladateľom z anglosaskej literatúry. Preložil diela Rudyarda Kiplinga, Edwarda Gibbona, Jonathana Swifta, Marka Twaina, Thomasa Stearnsa Eliota, Daniela Defoa a iných.

Dielo 
 Jazyk Maori. Moskva : Nauka, 1967. 76 s. 
 Za siedmimi morami. Bratislava : Vydavateľstvo SAV. 110 s.
 Záhadný prípad kapitána Láperousa. Bratislava : Mladé letá, 1975. 187 s.
 Hľadanie posledného raja : Objavné plavby do Tichomoria v ilustráciách. Bratislava : Tatran, 1978. 228 s. 
 Malebná cesta okolo sveta : Podľa denníkov Otta Kotzebua, hlavného veliteľa výpravy, Adelberta von Chamissa, spisovateľa a prírodovedca, a Louisa Chorisa, maliara. Bratislava : Obzor, 1980. 152 s.
 Jednota a variabilita jazyka : Systémový prístup a tzv. exotické jazyky. Bratislava : Veda, vydavateľstvo SAV, 1981. 167 s.
 [GENZOR, Jozef - DROZDÍK, Ladislav - spoluautori]: Jazyky sveta. Bratislava : Obzor, 1983. 512 s.
 Polynézania. Bratislava : Obzor , 1988. 172 s.
 [GENZOR, Jozef - spoluautor]: Písma sveta. Bratislava : Obzor, 1989. 360 s.
 Premeny a návraty : Cesty k emancipácii literatúr Ázie a Afriky. Bratislava : Slovenský spisovateľ , 1989. 258 s.
 Metafora na rozhraní vedeckých disciplín. Bratislava : Tatran, 1990. 184 s.
 [HORVÁTH, Peter - spoluautor]: Jazyk - neznámy nástroj. Bratislava : Slovenský spisovateľ, 1991. 164 s.
 [GENZOR, Jozef - spoluautor]: Jazyky sveta v priestore a čase. Bratislava : Veda, vydavateľstvo SAV, 1996 [2. vydanie]. 356 s. ISBN 80-224-0459-4
 Legendy a mýty Polynésie : Polynéská kosmogonie (Mýty o stvoření světa). [Ze slovenštiny přeložil F. H. Richard] Brno : CAD Press, 1998. 164 s.
 Orient a okcident v kontaktoch a konfrontáciách. Bratislava : Veda, vydavateľstvo SAV, 1999. 114 s. ISBN 80-224-0592-2
 Geopolitické špecifiká regiónov sveta : Afrika a Ázia. Bratislava : Univerzita Komenského, 1999. 247 s. ISBN 802231207X
 Národy a kultúry ostrovnej Juhovýchodnej Ázie a Oceánie. Bratislava : Slovak Academic Press, 2006. 285 s. ISBN 80-8095-000-8
Austrália a Oceánia: Tradícia - kultúra - hudba. Bratislava: ASCO Art &Science, 2009. 296 s. ISBN 80-8882-046-8
Pohyby jazykov v čase a priestore od globalizácie k revitalizácii. Bratislava : Igor Iliť - Rádioprint, 2010. 108 s.

Preklady 
 Obrova stupaj : Maorijské rozprávky. [Vybral a preložil Viktor Krupa] Bratislava : Mladé letá, 1965.
 Ibis a mesiac : Rozprávky z južných morí. [Vybral a preložil Viktor Krupa] Bratislava : Mladé letá, 1972. 153 s. 
 Rozprávky nefritových hôr : Polynézske rozprávky. [Preložil a prerozprával Viktor Krupa] Bratislava : Mladé letá, 1973. 165 s.
 Kvety vĺn : Výbez zo starej japonskej poézie. (Spoluprekladateľ: Ľubomír Feldek) Bratislava : Slovenský spisovateľ , 1985. 87 s.
 ARMSTRONG, Karen: Dejiny mýtov. Bratislava : Slovart , 2005. 134 s.
 BORDEN, CH. A:: Plavil sa s kapitánom Cookom. Bratislava : Mladé letá, 1970. 171 s.
 BROMFIELD, Louis: Noc v Bombaji. Bratislava : Litera, 1990. 294 s.
 CLAVELL, James: Tajpan : Román o Honkongu. Bratislava : Pravda , 1987. 725 s.
 CONRAD, Joseph: Bašta civilizácie. Bratislava : Mladé letá, 1964. 240 s.
 GIBBON, Edward: Úpadok a zánik Rímskej ríše. Bratislava : Tatran, 1983 [1. vydanie], 456 s.
 HUIZINGA, Johan: Jeseň stredoveku : Homo ludens. Bratislava : Tatran, 1990. 376 s.
 KAWABATA, Jasunari: Spiace krásavice. Bratislava : Slovenský spisovateľ, 1971. 475 s. 
 KING, Stephen: Cujo. Bratislava : Gemini , 1992. 255 s.
 MANLEY, Bill (ed.): Sedemdesiat veľkých záhad starého Egypta. Bratislava : Slovart, 2004. 304 s.
 MILLER, Arthur: Zákruty času. Bratislava : Slovenský spisovateľ , 1991. -702 s.
 PINKER, Steven: Slová a pravidlá : Zložky jazyka. Bratislava : Kalligram, 2003. 415 s.
 SUGGS, Robert C.: Záhady polynézskych ostrovov. Bratislava : Obzor, 1966.
 TWAIN, Mark: Listy zo zeme. Bratislava : Vydavateľstvo politickej literatúry , 1968. 235 s.
 VANCE, Peggy: Gauguin. Bratislava : INA, 1996. 144 s.
 WAMBAUGH, Joseph: Cibuľové pole. Bratislava : Slovenský spisovateľ , 1986. 455 s. 
 ZIEHR, Wilhelm: Peklo v raji. Bratislava : Obzor, 1984. 320 s.

Externé odkazy 
 
 Legendy a mýty Polynésie - http://www.cadpress.sk/polynesie.htm
 Rozhovor s Viktorom Krupom
 

Slovenskí filozofi
Slovenskí prekladatelia
Slovenskí jazykovedci
Slovenskí autori náučnej literatúry
Slovenskí orientalisti
Riaditelia ústavov Slovenskej akadémie vied
Laureáti Ceny Jána Hollého
Absolventi Filozofickej fakulty Univerzity Komenského v Bratislave
Osobnosti z Nového Mesta nad Váhom